KULDĪGĀ

APSTIPRINĀTI

ar Kuldīgas novada domes

2025. gada 31. jūlija sēdes

lēmumu (prot. Nr. 12, p. 61.)

**Kuldīgas novada saistošie noteikumi Nr. 13/2025**

**“Kuldīgas novada pašvaldības līdzdalības budžeta nolikums”**

*Izdoti saskaņā ar Pašvaldību likuma  
61. pantu*

**I. Vispārīgie jautājumi**

1. Saistošie noteikumi (turpmāk – nolikums) noteic kārtību, kādā Kuldīgas novada pašvaldība (turpmāk – pašvaldība) organizē līdzdalības budžeta projektu ideju konkursu (turpmāk – konkurss) un piešķir finansējumu Kuldīgas novada pašvaldības līdzdalības budžeta projektu ideju īstenošanai, tostarp:

1.1. finansējuma piešķiršanas nosacījumus;

1.2. projekta idejas pieteikuma iesniegšanu un konkursa norisi;

1.3. projekta idejas dokumentus, to noformēšanas prasības un iesniegšanas kārtību;

1.4. projekta idejas pieteikuma izvērtēšanu, balsošanu, lēmuma pieņemšanu un projekta realizāciju;

1.5. līdzdalības budžeta izlietošanas uzraudzību.

2. Konkursa mērķis ir veicināt Kuldīgas novada iedzīvotāju aktīvu līdzdalību, iniciatīvu izstrādi un iesaisti publiskās teritorijas attīstībā, tai skaitā vides labiekārtošanā un uzlabošanā.  
Konkursa ietvaros tiek sekmēta sabiedrības savstarpējā sadarbība un kopienas saliedētība, mudinot iedzīvotājus darboties kopā, lai uzlabotu savu dzīves vidi.

3. Līdzdalības budžeta plānošanas teritorija ir visa pašvaldības administratīvā teritorija.

4. Konkursu organizē Pašvaldība.

5. Konkursā atbalstītās projektu idejas finansē no pašvaldības ikgadējā budžetā līdzdalības budžeta sadaļā paredzētiem līdzekļiem.

**II. Finansējuma piešķiršanas nosacījumi**

6. Konkursam pieejamo kopējo finansējumu nosaka kārtējā gada pašvaldības budžetā saskaņā ar Pašvaldību likuma 59. panta otrajā daļā noteikto apmēru. Saistošajos noteikumos par pašvaldības budžetu definē konkrētā gada prioritārās jomas, kurās iesniedzamas projektu idejas (katru gadu var būt atšķirīgas).

7. Konkursam iesniedzamajām projektu idejām ir jāatbilst šādiem kritērijiem:

7.1. projekta realizēšanas vieta ir publiskā lietošanā esošs pašvaldības īpašums Kuldīgas novadā vai citai publiskai personai vai privātpersonai piederošs īpašums ar nosacījumu, ka ir saņemts attiecīgā īpašnieka saskaņojums un ieguldījums īpašumā ir nepieciešams, lai īstenotu pašvaldības autonomās funkcijas vai brīvprātīgās iniciatīvas;

7.2. iesniegtajai tāmei jāatbilst realizējamajām projektu idejas iespējām, paredzētajiem ieguldījumiem jābūt ekonomiski pamatotiem, un tajā jāiekļauj visas iespējamās izmaksas bez papildu finansējuma piesaistes (piemēram, ziedojumi un dāvinājumi). Maksimālais projekta izmaksu pieaugums nepārsniedz 20 %;

7.3. projekta mērķis nodrošina pašvaldības autonomo funkciju īstenošanu saskaņā ar Pašvaldību likuma 4. pantu;

7.4. projekts ir saistīts ar jaunas infrastruktūras radīšanu un/vai jau esošas infrastruktūras uzlabošanu, un šiem uzlabojumiem ir sabiedriski nozīmīga vērtība, kā arī projekta idejas rezultāts pēc projekta īstenošanas būs plaši pieejams iedzīvotājiem;

7.5. projekta ideja atbilst pašvaldības plānošanas un attīstības dokumentiem: Kuldīgas novada attīstības programmas 2022.–2028. gadam rīcības plāna uzdevumiem un Kuldīgas novada teritorijas plānojumam;

7.6. projekts nav saistīts ar komercdarbības atbalstu, politiskām un reliģiskām aktivitātēm;

7.7. projektā paredzētie ieguldījumi ir ekonomiski pamatoti, neradīs pašvaldībai nesamērīgas uzturēšanas izmaksas, kā arī pašvaldībai ir tiesības saprātīgi samazināt projektā paredzētās izmaksas saskaņā ar veiktajām iepirkuma procedūrām;

7.8. paredz pilnīgu iesniegtās projekta idejas realizāciju, un nav pieļaujams īstenot projektu vairākās kārtās;

7.9. projekta īstenošanas rezultātā ilglaicīgi (vismaz 10 gadus) būs uzlabota apkaimes publiskā infrastruktūra, un šiem uzlabojumiem ir sabiedriski nozīmīga vērtība.

8. Attiecīgajā gadā apstiprināto projektu ideju neapgūtais līdzdalības budžeta finansējums tiek pārcelts attiecīgo projektu īstenošanai nākamajā gadā.

**III. Prasības projekta idejas iesniedzējam, konkursa izsludināšana**

9. Projekta idejas pieteikuma iesniedzējs ir fiziska persona, kas ir sasniegusi 16 (sešpadsmit) gadu vecumu, vai biedrība vai nodibinājums, kurā nav pašvaldības dalības.

10. Lēmumu par konkursa izsludināšanu divu mēnešu laikā pēc kārtējā gada pašvaldības budžeta apstiprināšanas pieņem pašvaldības izpilddirektors, izņemot konkursu 2025. gadā. Paziņojumu par izsludināto konkursu un citu ar konkursu saistīto publisko informāciju pašvaldība publicē tās tīmekļvietnē *www.kuldigasnovads.lv*, norādot:

10.1. projektu ideju pieteikumu iesniegšanas termiņu;

10.2. pašvaldības budžetā noteikto maksimālo summu vienas projekta idejas īstenošanai;

10.3. pašvaldības budžetā noteiktās prioritārās jomas, kurās iesniedzami projekti;

10.4. pašvaldības kontaktpersonu papildu informācijas uzziņai.

**IV. Projekta dokumenti, to noformēšanas prasības un iesniegšanas kārtība**

11. Projekta idejas pieteikuma iesniegšanas termiņš ir 40 (četrdesmit) dienas no konkursa izsludināšanas dienas.

12. Projekta idejas pieteikums, kas iesniegts pēc pieteikuma termiņa beigām, netiek izskatīts.

13. Projekta idejas pieteikumu jāsagatavo valsts valodā, datorrakstā un atbilstoši normatīvajiem aktiem par dokumenta noformēšanu.

14. Iesniedzējs ir tiesīgs pirms projekta idejas pieteikuma iesniegšanas termiņa beigām grozīt iesniegto projekta pieteikumu vai atsaukt to līdz balsošanas termiņa sākumam.

15. Projekta idejas pieteikums ietver šādus dokumentus:

151. aizpildītu un parakstītu projekta idejas pieteikuma veidlapu (1. pielikums);

15.2. vizualizāciju, kurā attēlots projekta idejas īstenošanas rezultāts;

15.3. projekta novietojuma skici (norādāmi visu projekta būtisko elementu izmēri un to izvietojums uz zemesgabala robežu plāna vai izdrukas no tīmekļvietnes *www.topografija.lv*, *www.kadastrs.lv* vai *www.geolatvija.lv*);

15.4. cita ar projekta pieteikumu saistīta dokumentācija, pēc iesniedzēja uzskatiem, atbilstoši projekta jomai un iesniedzējai izvēlei, piemēram, uzskates materiāli utt.

15.5. dokumentu, kas apliecina projekta idejas iesniedzēja pilnvarotās personas tiesības rīkoties projekta idejas iesniedzēja vārdā.

16. Visas izmaksas, kas saistītas ar projekta idejas pieteikuma sagatavošanu un iesniegšanu, sedz iesniedzējs.

17. Projekta idejas pieteikumu iesniedz elektroniski Viedās administrācijas un reģionālās attīstības ministrijas 2.1.1.1.i. projekta "Līdzdalības budžeta pārvaldību nodrošinošas koplietošanas platformas attīstība un ieviešana" izstrādātajā platformā – līdzdalības budžeta informācijas sistēmā valsts vienotajā ģeotelpiskās informācijas portālā *geolatvija.lv* vai elektroniski, parakstot ar drošu elektronisko parakstu, nosūta uz elektroniskā pasta adresi: *dome@kuldiga.lv* vai uz pašvaldības oficiālo e-adresi: DEFAULT@90000035590. Projekta pieteikumu sagatavo vienā elektroniskā dokumenta pakotnē un pieteikumā norāda nolikuma 15.1.–15.5. apakšpunktos minēto informāciju.

18. Projekta idejas pieteikumu papīra formātā iesniedz klātienē Kuldīgas novada Klientu apkalpošanas centrā Baznīcas ielā 1, Kuldīgā vai Valsts un pašvaldības vienotajos klientu apkalpošanas centros un Kuldīgas novada pagastu pārvaldēs.

**V. Projektu ideju pieteikumu izvērtēšana, balsošana, lēmuma pieņemšana un projektu īstenošana**

19. Projektu ideju pieteikumus konkursa kārtībā izskata vērtēšanas komisija (turpmāk – komisija), kuru ar rīkojumu izveido pašvaldības izpilddirektors ne mazāk kā piecu komisijas locekļu sastāvā. Rīkojumā pašvaldības izpilddirektors nosaka komisijas priekšsēdētāju, komisijas priekšsēdētāja vietnieku, pārējos locekļus un sekretāru. Komisijas sekretārs nav komisijas loceklis.

20. Komisija izskata projektu ideju pieteikumus, ja tās sēdē piedalās vairāk par pusi no tās locekļiem.

21. Pirms komisijas sēdes katrs komisijas loceklis paraksta apliecinājumu, ka viņš nav personīgi ieinteresēts kādā no konkursam iesniegtajiem projekta idejas pieteikumiem. Ja komisijas loceklis ir personīgi ieinteresēts kāda iesniegtā projekta idejas pieteikuma izskatīšanā, viņš par to informē pārējos komisijas locekļus un atstata sevi no konkrētā projekta idejas pieteikuma izskatīšanas. Parakstītie komisijas locekļu apliecinājumi glabājas pie komisijas sēdes protokola.

22. Komisijas darbu vada komisijas priekšsēdētājs, bet viņa prombūtnes laikā – komisijas priekšsēdētāja vietnieks.

23. Komisijas sēdes protokolē komisijas sekretārs. Protokolu paraksta sēdes vadītājs un komisijas sekretārs. Komisija lēmumus pieņem sēdes laikā, atklāti balsojot. Lēmums ir pieņemts, ja par to nobalsojis klātesošo komisijas locekļu vairākums. Balsīm sadaloties vienādi, izšķirošā ir komisijas sēdes vadītāja balss.

24. Komisijas kompetencē ir:

24.1. izskatīt konkursam iesniegtos projektu ideju pieteikumus pirmajā kārtā, izvērtējot projektu ideju atbilstību nolikuma prasībām, saistošajos noteikumos par pašvaldības budžetu noteiktajām prioritātēm un pašvaldības iespējām tehniski un tiesiski īstenot projektu tam paredzētajā termiņā par tāmē norādīto finansējumu;

24.2. lūgt iesniedzējam precizēt un/vai izskaidrot projekta idejas pieteikumā ietverto informāciju;

24.3. veikt projekta pieteikumā matemātisku aprēķinu kļūdu labojumus, informējot par to iesniedzēju;

24.4. pieaicināt komisijas darbā nozaru speciālistus un/vai ekspertus, vai kompetentas institūcijas atzinuma sniegšanai;

24.5. sagatavot rakstveida atzinumu par projekta idejas atbilstību nolikumam;

24.6. noraidīt projekta idejas pieteikumu, ja:

24.6.1. projekta idejas pieteikums neatbilst nolikumā noteiktajām prasībām;

24.6.2. projekta īstenošana ir atzīta par neiespējamu;

24.6.3. projekta idejas pieteikums ir iesniegts pēc nolikuma 11. punktā norādītā termiņa;

24.6.4. projekta idejas pieteikums pārsniedz pašvaldības budžetā noteikto maksimālo summu vienas projekta idejas īstenošanai vai neatbilst pašvaldības budžetā noteiktajai prioritārajai jomai, kurā iesniedzama projekta ideja konkrētajā gadā.

25. Pašvaldības izpilddirektors, ņemot vērā komisijas atzinumu, izdod attiecīgus rīkojumus:

25.1. noraidīt projekta idejas pieteikumu, ja tas neatbilst nolikumā noteiktajām prasībām;

25.2. projekta idejas pieteikumu nodot sabiedrības balsojumam;

25.3. apstiprināt sabiedrības balsojuma rezultātus;

25.4. akceptēt pilnīgu vai daļēju konkursa balsojuma rezultātu anulēšanu vai konkursa balsojuma termiņa pagarinājumu;

25.5. veikt citas darbības atbilstoši nolikumam;

25.6. akceptēt atkārtotu konkursa izsludināšanu.

26. Konkursam iesniegtie projektu ideju pieteikumi tiek izvērtēti šādā kārtībā:

26.1. pirmajā posmā – komisija izvērtē pieteikumu atbilstību nolikuma prasībām un pašvaldības izpilddirektors izdod rīkojumu par nolikumam atbilstošo pieteikumu nodošanu sabiedrības balsojumam;

26.2. otrajā posmā – sabiedrības balsojums;

26.3. trešajā posmā – komisija apkopo balsojuma rezultātus un pašvaldības izpilddirektors tos apstiprina.

27. Pirmajā posmā komisija projektu idejas pieteikumus izskata 15 (piecpadsmit) darba dienu laikā pēc projektu iesniegšanas termiņa beigām, atbilstoši vērtēšanas kritērijiem (2. pielikums) šādā kārtībā:

27.1. pārbauda iesniegtās projekta idejas pieteikuma atbilstību nolikuma prasībām;

27.2. ja projekta ideja neatbilst nolikuma prasībām, komisija rosina pašvaldības izpilddirektoram to noraidīt;

27.3. pēc projekta idejas pieteikuma pārbaudes, ja nepieciešams, to nosūta attiecīgajām kompetentajām institūcijām projekta idejas realizācijas iespējamības izvērtēšanai un projekta idejas realizācijas ietvaros veicamo darbību noteikšanai;

27.4. projekta ideju, kuras realizācija pēc tās izvērtēšanas kompetentajās institūcijās ir atzīta par neiespējamu, komisija rosina pašvaldības izpilddirektoram noraidīt.

28. Otrajā posmā sabiedrības balsošanas termiņš nav īsāks par 14 (četrpadsmit) dienām.

29. Sabiedrības balsojumā var piedalīties Kuldīgas novadā deklarētas fiziskas personas, kuras balsošanas izsludināšanas dienā sasniegušas 16 (sešpadsmit) gadu vecumu. Lai pārliecinātos, ka balsojums ir derīgs, komisijai ir tiesības pārbaudīt, vai persona balsojuma brīdī sasniegusi 16 (sešpadsmit) gadu vecumu un deklarējusi savu dzīvesvietas adresi Kuldīgas novadā. Nederīgi balsojumi tiek anulēti.

30. Katrs balsstiesīgais novada iedzīvotājs drīkst balsot vienu reizi.

31. Balsojums tiek veikts elektroniski Viedās administrācijas un reģionālās attīstības ministrijas izstrādātajā platformā vai klātienē Valsts un pašvaldību vienotajos klientu apkalpošanas centros un pagastu pārvaldēs.

32. Trešajā posmā, noslēdzoties konkursa balsojuma termiņam, komisija apkopo balsojuma rezultātus, kurus 15 (piecpadsmit) darba dienu laikā virza apstiprināšanai pašvaldības izpilddirektoram. Pašvaldības izpilddirektors pieņem lēmumu par projektu ideju īstenošanu un nepieciešamā finansējuma apmēru.

33. Projektus komisija vērtē pa četriem balsošanas apgabaliem:

Pirmais apgabals (septiņi pagasti, kuros deklarēto iedzīvotāju skaits ir līdz 750): Gudenieku, Īvandes, Kabiles, Nīkrāces, Raņķu, Rudbāržu un Snēpeles pagasti.

Otrais apgabals (septiņi pagasti, kuros deklarēto iedzīvotāju skaits ir no 751 līdz 1000): Pelču, Laidu, Ēdoles, Rendas, Vārmes, Turlavas un Skrundas pagasti.

Trešais apgabals (pieci pagasti un viena pilsēta, kur deklarēto iedzīvotāju skaits ir no 1001 līdz 4000): Alsungas, Kurmāles, Priedaines, Rumbas pagasti un Skrunda.

Ceturtais apgabals (pilsēta ar iedzīvotāju skaitu virs 4000): Kuldīga.

34. Katru balsošanas apgabalu komisija vērtē atsevišķi.

35. Katrā apgabalā katru gadu tiek realizēts vismaz 1 projekts. Ja noteiktā termiņā netiek saņemts neviens projektu ideju pieteikums konkrētajā balsošanas apgabalā, finansējums tiek piešķirts nākamajam apgabalam ar augstāku deklarēto iedzīvotāju skaitu.

36. Ja noteiktā termiņā netiek saņemts neviens projektu ideju pieteikums konkrētajā balsošanas apgabalā un tas atbilsts nolikumā noteiktām prasībām, tas tiek realizēts.

37. Katram balsošanas apgabalam maksimālā realizējamā summa saskaņā ar pašvaldības budžetā plānoto finansējumu sastāda vienu ceturto daļu. Vienas projekta idejas īstenošanai piešķiramā maksimālā summa ir 10 000 EUR. Iepirkumu procedūras rezultātā ir pieļaujams finanšu pieaugums līdz 20% no kopējā finansējuma kās ir kā neparedzētie izdevumi.

38. Vispirms finansējums tiek piešķirts vienai, visvairāk balsis saņēmušajai, projekta idejai katrā balsošanas apgabalā. Pēc tam finansējums tiek piešķirts secīgi nākamajām projektu idejām ar vislielāko balsu skaitu katrā balsošanas apgabalā, ievērojot pašvaldības budžetā paredzētā maksimālā finansējuma apmēru vienam projektam un kopējo līdzdalības budžetā plānoto summu. Ja pēc tam vēl atliek finansējums, tad to piešķir projektu idejām ar vislielāko balsu skaitu no visiem projektiem.

39. Par piešķirtā un apstiprinātā finansējuma apmēru projekta idejas pieteikuma iesniedzējs tiek informēts 10 (desmit) darba dienu laikā no pašvaldības izpilddirektora lēmuma pieņemšanas dienas.

40. Viens un tas pats pagasts nevar saņemt finansējumu divus gadus pēc kārtas, izņemot gadījumu, ja vien konkrētajā balsošanas apgabalā nav pieteikts neviens cits projekta idejas projekts.

41. Pašvaldības izpilddirektors ar lēmumu var izbeigt konkursu bez rezultātiem, gadījumos, ja:

41.1. nav iesniegta neviena projekta ideja;

41.2. visi iesniegtie projektu ideju pieteikumi neatbilst nolikuma prasībām;

41.3. ir konstatēts cits būtisks iemesls, kas liedz turpināt konkursa norisi.

42. Paziņojumu par konkursa rezultātiem publicē pašvaldības tīmekļvietnē *www.kuldigasnovads.lv* un balsošanas vietnē.

43. Projekta idejas īstenošanu uzsāk trīs mēnešu laikā pēc projektu ideju konkursa rezultātu paziņošanas un īsteno divu gadu laikā.

44. Projekta ideju īsteno pašvaldības projektu speciālisti saskaņā ar normatīvajos aktos noteikto kārtību un procedūrām, tai skaitā, ja nepieciešams, izsludinot publisko iepirkumu.

45. Projekta idejas īstenošanas rezultātā radītais infrastruktūras objekts vai būve ir pašvaldības īpašums.

46. Līdzdalības budžeta izlietošanas uzraudzību nodrošina pašvaldības auditors.

**VI. Noslēguma jautājums**

1. 47. Saistošie noteikumi stājas spēkā Pašvaldību likuma [45. pantā](https://likumi.lv/ta/id/57255-par-pasvaldibam#p45) noteiktajā kārtībā.

Kuldīgas novada domes priekšsēdētāja (paraksts)\* Inese Astaševska

*\** DOKUMENTS IR PARAKSTĪTS AR DROŠU ELEKTRONISKO PARAKSTU

UN SATUR LAIKA ZĪMOGU

1. pielikums  
Kuldīgas novada 31.07.2025.  
saistošajiem noteikumiem Nr. 13/2025

**PROJEKTA IDEJAS PIETEIKUMA VEIDLAPA**

**1. Informācija par projekta idejas iesniedzēju**

|  |  |
| --- | --- |
| **Projekta idejas iesniedzējs – fiziska persona** | |
| Vārds, uzvārds |  |
| Personas kods |  |
| Deklarētā dzīvesvietas adrese |  |
| Korespondences adrese |  |
| Kontaktinformācija  *(tālruņa numurs, e-pasta adrese)* |  |
|  |  |

|  |  |
| --- | --- |
| **Projekta idejas iesniedzējs – juridiska persona (nevalstiskā organizācija)** | |
| Nosaukums |  |
| Vienotais reģistrācijas numurs |  |
| Juridiskā adrese |  |
| Kontaktinformācija saziņai  *(tālruņa numurs, e-pasta adrese)* |  |
| Pārstāvja vārds, uzvārds |  |
| Pārstāvības pamats  (statūti, pilnvarojums, cits) |  |

**2. Informācija par projekta ideju**

|  |  |
| --- | --- |
| **2.1. Informācija par projekta idejas īstenošanas vietu** | |
| Adrese |  |
| Kadastra apzīmējums |  |
| Papildu informācija, kas iespējami precizē projekta īstenošanas vietu |  |
|  |  |

|  |
| --- |
| **2.2. Projekta idejas nosaukums** (līdz 50 zīmēm) |
|  |
|  |

|  |
| --- |
| **2.3. Īss projekta idejas apraksts** (līdz 200 vārdiem) |
|  |
|  |

|  |
| --- |
| **2.4. Projekta idejas detalizēts elementu apraksts un tā sabiedriskā nepieciešamība** (atsevišķu projekta elementu izskats, projekta pievienotā vērtība sabiedrībai vai tās grupai, galvenā mērķa grupa) |
|  |
|  |

|  |
| --- |
| **2.5. Projekta idejas īstenošanai iespējami nepieciešamais finansējums** (norādiet projekta darbu apjomu, iespējamās darbu un materiālu izmaksas) |
| *Paredzamās darbu izmaksas:*   |  |  |  |  |  | | --- | --- | --- | --- | --- | | ***Darbu veids***  ***vai konstruktīvā elementa nosaukums, apraksts*** | ***Cena par vienību, EUR (bez PVN)*** | ***Vienību skaits*** | ***Kopējā cena, EUR (bez PVN)*** | ***Piezīmes*** | | *Projektēšana un autoruzraudzība1* |  |  |  |  | | *Būvuzraudzība2* |  |  |  |  | |  |  |  |  |  | |  |  |  |  |  | |  |  |  |  |  | | *PAVISAM KOPĀ BEZ PVN* | | |  |  | | *PVN* | | |  |  | | *PAVISAM KOPĀ AR PVN* | | |  |  |   1***Ne vairāk kā****10 % no projekta īstenošanas izmaksām.*  *2****Ne vairāk kā****3 % no projekta īstenošanas izmaksām.* |
|  |

|  |
| --- |
| **2.6. Projekta idejas pielikumi** |
| projekta skice (norādāmi visu projekta būtisko elementu izmēri (cm) un to izvietojums uz zemesgabala robežu plāna vai izdrukas no tīmekļvietnes *www.topografija.lv*, *www.kadastrs.lv* vai *www.geolatvija.lv*);   vismaz viena vizualizācija, kurā uzskatāmi attēlots projekta idejas īstenošanas rezultāts;   dokuments, kas apliecina projekta idejas iesniedzēja pilnvarotās personas tiesības rīkoties projekta idejas iesniedzēja vārdā (ja attiecināms);   cits (*norādīt*)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

2. pielikums  
Kuldīgas novada 31.07.2025.  
saistošajiem noteikumiem Nr. 13/2025

**Kuldīgas novada pašvaldības līdzdalības budžeta projektu ideju pieteikumu pirmās kārtas vērtēšanas kritēriji**

|  |  |  |  |
| --- | --- | --- | --- |
| **Nr.** | **Kritērijs** | **Atbilst** | **Neatbilst** |
| 1. | Projekta idejas pieteikums iesniegts noteiktajā termiņā un kārtībā. |  |  |
| 2. | Projekta idejas pieteikums atbilst nolikuma 7. punktā noteiktajiem kritērijiem: |  |  |
| 2.1. | Projekta idejas realizēšanas vieta ir publiskā lietošanā esošs pašvaldības īpašums Kuldīgas novadā vai citai publiskai personai vai privātpersonai piederošs īpašums, un ir saņemts attiecīgā īpašnieka saskaņojums, un ieguldījums īpašumā ir nepieciešams, lai īstenotu pašvaldības autonomās funkcijas vai brīvprātīgās iniciatīvas |  |  |
| 2.2. | Ir iesniegta tāme kas atbilst realizējamajām projekta idejas iespējām, un tajā iekļautas visas iespējamās izmaksas. Maksimālais projekta izmaksu pieaugums nepārsniedz 15 %. |  |  |
| 2.3. | Projekta idejas mērķis nodrošina pašvaldības autonomo funkciju īstenošanu atbilstoši Pašvaldību likuma 4. pantam. |  |  |
| 2.4. | Projekts ir saistīts ar jaunas infrastruktūras radīšanu vai jau esošas infrastruktūras uzlabošanu un šiem uzlabojumiem ir sabiedriski nozīmīga vērtība, kā arī projekta idejas rezultāts būs plaši pieejams iedzīvotājiem pēc projekta īstenošanas. |  |  |
| 2.5. | Projekta ideja atbilst pašvaldības plānošanas un attīstības dokumentiem: Kuldīgas novada attīstības programmas 2022.–2028. gadam rīcības plāna uzdevumiem un Kuldīgas novada teritorijas plānojumam. |  |  |
| 2.6. | Projekta idejas rezultātu neplāno izmantot komercdarbībai un peļņas gūšanai, tam nav reliģisks vai politisks raksturs. |  |  |
| 2.7. | Pašvaldībai ir tiesības saprātīgi samazināt projekta idejā paredzētās izmaksas saskaņā ar veiktajām iepirkuma procedūrām. |  |  |
| 2.8. | Iesniegtajai projekta idejai paredzēta pilnīga tās realizācija. |  |  |
| 2.9. | Projekta ideju nav paredzēts īstenot vairākās kārtās. |  |  |
| 3. | Projekta idejas īstenošanai nav piešķirts finansējums no pašvaldības kārtējā gada budžeta. |  |  |